Robert Englund

Robert Barton Englund (* 6. jún 1947, Glendale, Kalifornia, USA) je americký herec a režisér. Jeho najznámejšou hereckou postavou, bola postava Freddyho Kruegera vo filmovej sérii Nočná mora z Elm Street. Englund je úzko spojený s hororovým žánrom a jeho stvárnenie Freddyho Kruegera je často odkazované v americkej popkultúre. 

 Detstvo a mladosť 
Englund sa narodil 6. júna 1947 v kalifornskom meste Glendale. Jeho otec bol letecký inžinier, ktorý sa podieľal na vývoji lietadla Lockheed U-2. Englund má švédsko-škótsky pôvod a o herectvo sa začal zaujímať už ako dvanásťročný, keď sa zapojil do detského divadelného programu.

Počas štúdia navštevoval viaceré herecké školy, vrátane Cranbrook Theatre School a univerzít UCLA a Oakland University, kde sa školil v Meadow Brook Theatre, napojenom na britskú Kráľovskú akadémiu dramatického umenia. Niekoľko rokov úspešne účinkoval v regionálnom divadle, najmä v hrách Shakespeara a Bernarda Shawa. V roku 1966 sa prvýkrát oženil a krátko nato sa vrátil do Kalifornie, kde získal svoju prvú filmovú vedľajšiu úlohu vo filme Buster and Billie.

 Kariéra 
Po jeho návrate do Spojených štátov účinkoval vo filme Buster and Billie z roku 1974, po boku hercov ako Jan-Michael Vincent a Pamela Sue Martin. V roku 1976 sa Englund zúčastnil konkurzu na postavy Hana Sola a Luka Skywalkera vo filme Star Wars. Hoci sa mu ani jednu z týchto úloh nepodarilo obsadiť, odporučil Marka Hamilla na rolu Luka, ktorú neskôr rolu získal. V roku 1981 si zahral vo filme Galaxy of Terror a v roku 1983 vo filme V. 
vľavo|náhľad|316x316bod|Englund v roku 2023. 
Englund sa vymkol dovtedajšiemu typu postáv, keď prijal rolu Freddyho Kruegera – psychopatickej obete popálenín a vraha detí – v mimoriadne úspešnom filme Wesa Cravena Nočná mora z Elm Street z roku 1984. Túto rolu si zopakoval v mnohých pokračovaniach, vďaka čomu sa postava Freddyho stala jednou z najikonickejších v histórii hororového žánru. Englundovo stvárnenie výrazne ovplyvnilo popkultúru a upevnilo jeho postavenie ako jednej z najvýraznejších osobností hororového filmu. Jeho spojenie s hororovým žánrom mu prinieslo aj hlavné úlohy vo filmoch Fantom opery (1989), Night Terrors (1993), The Mangler (1995) a 2001 maniakov (2005). Englund v rokoch 1988 až 1989 si zopakoval rolu Freddyho Kruegera v televíznom seriáli Freddyho nočné mory. V roku 1992 si postavu opäť zopakoval v televíznej minisérii, Nightmare Cafe.

Englund taktiež hosťoval v televíznych seriáloch vrátane Babylon 5, Ženatý so záväzkami, Čarodejnice či Kosti. Venuje sa aj dabingu, pričom svoj hlas prepožičal napríklad v televíznych animovaných seriáloch ako Simpsonovci či Fantastický Spiderman.

Od roku 2020 Englund moderuje reláciu True Terror with Robert Englund na Travel Channel, ktorá predstavuje desivé, no skutočné príbehy o nadprirodzených a nevysvetliteľných javoch. V roku 2022 hosťoval v televíznom seriáli Stranger Things, v roli pacienta psychiatrickej liečebne Pennhurst Victora Creela.

Na Halloween v roku 2025 bol ocenený hviezdou na Hollywoodskom chodníku slávy. V roku 2025 sa začalo natáčanie nového filmu Nočná mora v Elm Street, pričom sa uvažovalo o návrate Englunda do role Freddyho Kruegera. V rozhovore pre Variety však Englund uviedol, že kvôli svojmu veku a zdravotným problémom už necíti, že by bol schopný stvárniť Freddyho Kruegera. 

 Súkromný život 
Englund nemá vlastné biologické deti. Bol trikrát ženatý. 

 Iné projekty 

 Externé odkazy 



 Zdroj 

Kategória:Filmoví herci USA
Kategória:Televízni herci USA
Kategória:Dabingoví herci USA
Kategória:Divadelní herci USA
Kategória:Osobnosti USA škótskeho pôvodu
Kategória:Osobnosti USA švédskeho pôvodu
Kategória:Osobnosti z Glendale (Kalifornia)
Kategória:Hollywoodsky chodník slávy